Marko Ivan Rupnik

Marko Ivan Rupnik (født 28. november 1954 i Idrija i Jugoslavia) er en slovensk ekskludert jesuittprest og mosaikkkunstner. Han har utført mosaikker for kirker i Slovenia, Ungarn, Italia og Spania. Han er bosatt i Roma.

Liv og virke

Bakgrunn
Etter gymnasiestudiene trådte Rupnik inn i jesuittordenen i 1973. Han studerte filosofi i Ljubljana, fra 1977 kunst ved Pontificia Insigne Accademia di Belle Arti e Letteratura dei Virtuosi al Pantheon og fra 1981 teologi ved Det pavelige universitet Gregoriana i Roma.

Prest
I 1985 ble han ordinert til prest, og fortsatte studiene med fokus på missiologi. Fra 1987 til 1991 arbeidene han i jesuittenes senter i Gorizia, hovedsakelig med unge mennesker. I 1991 tok han doktorgraden fra Gregoriana med en avhandling om forholdet mellom kunst og evangelisering. Siden har han bodd i Roma som direktør for det kunstnerisk-spirituelle Centro Aletti og som foreleser ved flere universiteter. Fra 1999 var han konsultor for Det pavelige råd for kulturen. Han mottok høye slovenske og internasjonale priser for sitt kulturelle arbeid.

Den 1. april 2017 utnevnte pave Frans ham til konsultor for Kleruskongregasjonen. 

I desember 2022 ble det gjort offentlig  at pater Rupnik var blitt anklaget for overgrep mot kvinner.

Påstander om overgrep. Ekskommunikasjon og ekskludering fra jesuittordenen
Jesuittordenen bekreftet den 2. desember 2022 at Rupnik hadde blitt gjenstand for en kirkerettslig prosess de foregående månedene etter anmodning fra Dikasteriet  for troslæren. I 2021 hadde dikasteriet mottatt en klage fra flere nonner om overgrep i 1995. Ifølge medieoppslag har minst ni, muligens opptil tjue, kvinner vært ofre for Rupnik gjennom årene. Han skal blant annet ha overtalt to nonner at de ville etterligne Den Hellige Treenighet når de hadde trekantsex. Jesuittene utnevnte deretter et medlem fra et annet ordenssamfunn som ekstern etterforsker, mens det ble ilagt sikkerhetsbegrensninger på Rupnik, som å bli forbudt å høre skrifemål, fungere som en åndelig veileder, lede retretter og delta i offentlige aktiviteter uten tillatelse fra sin overordnede. Da Dikasteriet mottok resultatet av etterforskningen, henla den saken: ifølge kanonisk lov har en sak en foreldelsesfrist på 20 år, mens anklagene mot Rupnik gjaldt en periode som lå nesten 30 år tilbake i tid.

Jesuittenes generalsuperior, pater Arturo Sosa, kunngjorde deretter den 14. desember 2022 at Rupnik etter en anklage fra året 2019 var blitt dømt og sanksjoner av Vatikanet for å ha gitt sakramental absolusjon for en skriftende som bekjente en synd mot det sjette bud som Rupnik selv hadde vært involvert i. Dette er et kirkerettslig delikt straffbart i henhold til kanonisk lov (Absolutio complicis; kan. 1378 §1 CIC). Rupnik hadde gitt absolusjon til en kvinne som han hadde overtalt til å delta i seksuell aktivitet med ham. Straffen Rupnik var ilagt var ekskommunikasjon. Men den ble imidlertid opphevet etter at han innrømmet og angret. Til tross for den tidligere uttalelse av 2. desember 2022, stammet restriksjonene for Rupniks tjeneste «faktisk fra denne skriftemålsrelaterte domfellelse og ikke fra påstandene fra 2021 som Vatikanets behandlingsorgan for seksualkriminalitet hadde henlagt fordi den ble ansett som ... foreldet for straffeforfølgelse.»   Det er mulig at det var pave Frans som initierte eller gjennomførte reverseringen av ekskommunikasjonen av sin medbror i jesuittordenen. Det er ukjent når og hvor absolusjonsdeliktet hadde funnet sted. Ordenen sa at Rupnik ikke ville bli ilagt flere straffer bortsett fra sanksjoner av forsiktighets- eller forebyggende hensyn. «De aktuelle handlinger» er «å anse som foreldede», Rupniks saksmappe ble «lukket i begynnelsen av oktober 2022».

I 2020, etter at han var blitt ilagt sanksjonene, holdt Rupnik en fastemeditasjon for prester tilknyttet den romerske kurie; blant dem var pave Frans og kardinal Ladaria. Rupnik møtte pave Frans privat den 3. januar 2022.

Jesuittordenen publiserte en nøyaktig kronologi over hendelsene på sin nettside. En liste over stedene der P. Rupnik var aktiv skulle hjelpe andre berørte mennesker til å ta kontakt og melde fra. Hjelpeorganisasjonen Renovabis, som også støttet prosjekter formidlet av Rupnik, tok avstand fra ham, det samme gjorde Den slovenske bispekonferanse, som fordømte Rupniks «emosjonelle, seksuelle og åndelige voldshandlinger og hans alvorlige misbruk av skriftemålets sakrament».

Jesuittordenen ekskluderte Rupnik fra ordenen den 9. juni 2023 fordi han «hardnakket nektet å holde sitt lydighetsløfte», som jesuittene kunngjorde; han nektet å kommentere påstander fra andre påståtte ofre og var uvillig til å akseptere en ny stilling i en annen jesuittkommunitet der ordenen «hadde tilbudt ham en siste sjanse som jesuitt» ... [for å ta et oppgjør med sin fortid] og «gi et klart signal til de mange ofre som har vitnet mot ham om at han har begitt seg ut på sannhetens vei».

Referanser

Kilder
Marko Ivan Rupnik

Slovenske jesuitter
Slovenske katolske prester
Personer fra Primorska
Mosaikkunstnere